ועדת הכספים, כנסת 17, פרוטוקול מספר 931, 2008-12-15 12:25

אבישי ברוורמן: מר ניסן, בבקשה.

יוסף ניסן: האגרות האלה נועדו לגבות את האגרה שתשולם עבור רשיונות – רשיונות נהיגה תחרותית ורשיונות כלי תחרותי – פועל יוצא של חוק הנהיגה הספורטיבית.

יוסף ניסן: יש לנו תקנות שעומדות, על מנת שנאשר את אלה ונשחרר.

מרב תורג'מן: יש לנו בעיה עם התקנות שאושרו בוועדת החינוך – תקנות הרשיון - לגבי תקנה מספר 10.

בתקנה 10 קבוע: בתקנות האלה – ולפי הבהרה שקיבלתי אמש ממיטל – אין כאן אגרות לעניין רישום שינוי בעלות.

צבי ענבר: לגבי אגרות רישום שינוי?

מרב תורג'מן: כן.

מרב תורג'מן: בתקנות שמונחות לפנינו מופיעה אגרת רשיון נהיגה ספורטיבית – 56 שקלים, ויש כאן אגרה עבור רשיון כלי תחרותי, כפי שביקשו את התיקון, שזה הטור הראשון – הסכום המלא- ולאחר מכן החידוש הוא בסכום מופחת.

מרב תורג'מן: איך זה מתיישב עם התקנות של הרשיון, מכיוון שיש כאן הפנייה לאגרות רישום שינוי בעלות?

מרב תורג'מן: למעשה, חסרה אגרה.

צבי ענבר: האגרות שכאן, באות לכסות את מה שנאמר בסעיף 32 לחוק, דהיינו רשיון או חידושו.

צבי ענבר: כל מה שקשור ברשיון או בחידושו, מכוסה כאן.

צבי ענבר: לגבי משהו אחר, לא הייתי מודע לכך שהעלו שאלה.

מרב תורג'מן: העניין הוא שתקנות הרשיון מפנות לאגרה שהיא לא קיימת כאן.

צבי ענבר: איזה תקנות רשיון?

צבי ענבר: – נהיגה או כלי תחרותי?

מרב תורג'מן: רשיון כלי תחרותי.

מרב תורג'מן: תקנה מספר 10.

צבי ענבר: אנחנו נצטרך לבדוק את זה עם המשרד - לגבי תקנות רישום כלי תחרותי, לא כמו לגבי התקנות של האגרות, מפני שיכול להיות שבשעתו הכנסנו את זה, והם אמרו שאנחנו לא יכולים להכניס עבור שינוי בעלות, אלא רק עבור רשיון.

מרב תורג'מן: למעשה אתם נשארים עם לקונה.

מרב תורג'מן: אין לכם פה אגרות לעניין הזה – לרישום בעלות.

צבי ענבר: מי ששינה בעלות – זה שרכש את הבעלות – ישלם רשיון כרשיון כלי תחרותי.

מרב תורג'מן: כן, אבל על עצם שינוי הבעלות לא תהיה אגרה, לא תוכלו לגבות אגרה.

מרב תורג'מן: זאת המשמעות.

צבי ענבר: לא תהיה אגרה, נכון.

מרב תורג'מן: ועדת האגרות הבין-משרדית – היא אישרה את שתי האגרות האלה, ולא את אגרת רישום שינוי בעלות.

צבי ענבר: נכון.

צבי ענבר: בדיוק.

צבי ענבר: ולכן זה מובא לוועדה.

אבישי ברוורמן: מי בעד, בשינויים האמורים?

אבישי ברוורמן: ה צ ב ע ה בעד – פה אחד תקנות הנהיגה הספורטיבית (אגרת רישום כלי תחרותי ואגרת רשיון נהיגה ספורטיבית), התשס"ח-2008 נתקבלו.

מרב תורג'מן: יש פה שינוי.

מרב תורג'מן: פנו אלי ממשרד המדע התרבות והספורט: בתקנה 2(ב)(2), להוריד את המילים "למעט תקנת משנה (ב)(3)".

צבי ענבר: נכון.

צבי ענבר: זה בנוסח.

מרב תורג'מן: יש תיקון נוסף – לגבי הטור הראשון, זה יהיה אגרה עבור רשיון כלי תחרותי, ולא רישום כלי תחרותי.

צבי ענבר: נכון מאוד.

צבי ענבר: גם זה תוקן.

מרב תורג'מן: מן הסתם, גם בכותרת של התקנות, במקום "אגרת רישום כלי תחרותי" – על מנת שתהיה הלימה לתוכן התקנות - זה יהיה: אגרת רשיון כלי תחרותי.

צבי ענבר: נכון.

צבי ענבר: כל זה כבר תוקן בנוסח שאצלנו.

אבישי ברוורמן: תודה רבה.

אבישי ברוורמן: מי בעד?

אבישי ברוורמן: ה צ ב ע ה בעד – פה אחד תקנות הנהיגה הספורטיבית (אגרת רשיון כלי תחרותי ואגרת רשיון נהיגה ספורטיבית), התשס"ח-2008 נתקבלו.

אבישי ברוורמן: אושר פה אחד.

אבישי ברוורמן: תודה רבה, הישיבה נעולה.